เป็นร้านบุฟเฟ่ต์ชาบูยอดนิยมที่ลูกค้าเต็มตลอดช่วงเย็นทั้งสาขาพระราม 9 และทองหล่อ ส่วนสาขานี้เป็นสาขาใหม่ล่าสุด เพิ่งเปิดมาได้อาทิตย์กว่า  ดีใจตั้งแต่ตอนได้ยินว่าร้านนี้จะมาเปิดแถวเจริญนคร เพราะแถวนี้ไม่มีร้านชาบูเลย

ข้อมูลคร่าวๆ ร้านนี้คือ เป็นบุฟเฟ่ต์ชาบู+ซูชิ ราคา 690 บาท net แล้ว รวมเครื่องดื่มทุกอย่างแล้ว ... ที่คนนิยมร้านนี้กันเพราะชอบเมนูซูชิที่ทางร้านให้ค่อนข้างดี สั่งได้ไม่อั้น (แต่อย่าเทียบคุณภาพกับซูชิของร้านซูชิโดยเฉพาะนะครับ เพราะคนละเกรดกันแน่นอนอยู่แล้ว)    คือถ้าสังเกตรูปอาหารที่แต่ละคนโพสในสาขาอื่นๆ จะมีแต่รูปซูชิทั้งนั้น รูปเนื้อชาบูน้อยกว่ามาก

มื้อนี้ลืมไปสนิทเลยว่า ถ้าจะมา Shibuya Shabu ต้องเล็งวันด้วยว่าเป็นครึ่งเดือนแรกหรือครึ่งเดือนหลัง เพราะเมนู Sushi ที่สามารถสั่งได้จะต่างกัน มี Set A และ Set B ... จากที่ลองมา ผมชอบ Set B มากกว่าครับ  แต่วันนี้มาช่วง Set A โดยไม่ได้วางแผนก่อนมา ฮ่าๆ


[ เมนูที่สั่ง ]
- น้ำซุปเลือกได้ 2 แบบ (แบ่งครึ่งหม้อ) จาก 3 แบบ ซุปสุกี้ ซุปหางวัว และซุปชาบู แต่ช่วงนี้มีซุปหม่าล่ามาให้เลือกเพิ่ม แต่อาจจะหมดก่อนซุปอื่น ... รอบนี้สั่งเป็นซุปสุกี้กับซุปชาบู  ไม่รู้คิดไปเองรึเปล่าแต่รู้สึกว่าซุปชาบูสาขานี้จะจืดๆ ไงไม่รู้  สุดท้ายเลยใช้แต่ซุปสุกี้เป็นหลัก

- Salmon Sushi ผมพลาดมากกกก เพิ่งมาอ่านรีวิวของคุณ pattareeya แล้วเจอว่าแซลมอนสามารถสั่งได้ว่าจะเอาเป็นส่วนท้องได้ T___T   ตั้งแต่กินร้าน Shibuya Shabu มา ไม่เคยรู้เลย พลาดมาโดยตลอด

- Ika Sushi ลองมาทั้งสาขานี้และทองหล่อแล้ว ไม่เวิร์คครับ ปลาหมึกหั่นมาไม่ดีเท่าไหร่ เหนียวและเคี้ยวยากมาก

- Sushi อย่างปลาแซลมอน, เนื้อวัว สามารถสั่งให้เค้า grill มาบางส่วนได้นะครับ

- หนวดปลาหมึกทอด เป็นเมนูทานเล่นใหม่ ทอดมาใหม่ อร่อยดีครับ ชอบๆ

- Jyo Karubi เป็นเมนูเนื้อวัวที่ผมว่าอร่อยสุดแล้วจากเมนูเนื้อที่มีให้เลือกทั้งหมด แต่ถาดที่เสิร์ฟมาถาดแรกของรอบนี้ลายเนื้อไม่สวยเลย แต่ถาดต่อๆ มาเนื้อสภาพดีอย่างที่เคยกินสาขาอื่นมา เลยโอเคหน่อย

- มื้อนี้ไม่ได้สั่งเนื้อหมูเลย เพราะเคยทานแล้วชอบเนื้อมากสุดครับ

- ปิดท้ายด้วยของหวานหลายแบบ Jelly หลากสีหลายรส  ผลไม้นิดหน่อย

- เครื่องดื่มมีพวกชามะนาว ชาเขียว ชานม แล้วก็น้ำอัดลม

มื้อนี้สองคน 1,380 บาท ราคาโอเค แต่เหมือนผมจะกินไม่คุ้มเท่าไหร่สำหรับรอบนี้  ข้อดีของสาขานี้ที่ชัดเจนเลยคือเวลาในการเสิร์ฟอาหาร สั่งแล้วรอแป๊ปเดียวได้ แล้วก็ไม่มีออเดอร์หลุดเลย ประทับใจครับ ไม่ต้องคอยตามออเดอร์ให้หงุดหงิด (อาจจะเพราะลูกค้าสาขานี้ไม่ได้สั่งกระหน่ำ หรือจำนวนลูกค้ายังไม่เยอะเท่าสาขาอื่น)

สรุปคือ ถ้ากำลังมองหาร้านชาบูในย่านฝั่งธนแล้ว ผมว่าร้านนี้ต้องมาเป็นอันดับแรกๆ ที่ต้องมาเยือนครับ

ปล. เคยเห็นสาขาอื่นมีซูชิกุ้งแม่น้ำด้วย แต่ไม่รู้ว่าเดี๋ยวนี้ยังมีมั้ยนะครับ แต่สำหรับสาขานี้ไม่มีนะครับ ถามพนักงานแล้ว